Ovo je članak o glavnom gradu Paname.  Za ostala značenja izraza Panama, v. Panama (razvrstavanje).  

**Panamá** (španjolski: *Ciudad de Panamá*) je grad od 430,299 stanovnika na jugu Paname u kojoj je glavni grad.

On je i administrativni centar Provincije Panamá i Distrikta Panamá (metropolitanskog grada) koji ima 1,206,774 stanovnika 
i površinu od 2,031 km².

U metropolskoj Panami živi 2 / 5 stanovnika države koji osim u centru žive i u gradovima San Miguelito, Tocumen, Arraiján i Ancón.

Geografske karakteristike
-------------------------

Grad se nalazi na najužem dijelu Panamske prevlake, pored izlaza Panamskog kanala na Panamski zaljev Tihog oceana.

Historija
---------

Panorama grada uz Panamski zaljev
Panamu je osnovao 15. augusta 1519. u ime kralja Fernanda II, kapetan general i guverner *Kopnenog kraljevstva* (Reino de Tierra Firme) - Pedro Arias De Ávila, na mjestu ribarskog sela Cueva indijanaca pod imenom *Nuestra Señora de la Asunción de Panamá*.

Ime Panama na jeziku Cueva indijanaca znači *puno riba*.

Brzo je izrastao u politički i religijski centar kolonija Novog svijeta. Dobro je napredovao sve dok su se sa andskih zemalja sljevale zlatne poluge do njegove luke, koje su odatle konjima i mazgama nošene preko prevlake do Portobela na karipskoj obali za transport brodovima u Španjolsku. Zapao je u krizu nakon stalnih pljačkaških napada engleskih gusara i pirata, koji su onemogućili komunikaciju.

Francis Drake je čak 1595. poduzeo (neuspješnu) kampanju preko prevlake na grad. To je ipak uspjelo Henry Morganu 1671. koji ga je potpuno razorio i zapalio.

Novi dobro utvrđeni grad (Panamá Nuevo), kog danas zovu Casco Viejo (Stara utvrda) dao je sagraditi 1674. španjolski konkvistador *Alonso Mercado y Villacorta*, 8 km jugozapadno od starog razorenog Panamá Vieja.

Nakon preseljenja grad je postepeno izgubio politički i ekonomski značaj. Od 1751. je kao i čitava Panamska prevlaka sastavni dio Vicekraljevstva Nova Granada, a od 1820-ih Velike Kolumbije (i njezinih nasljednica) sve do 1903. kad je Panama proglasila nezavisnost.

Na inicijativu Simóna Bolívara u gradu je u julu 1826.održan Amfiktionski kongres, nukleus iz kog je kasnije nastala Organizacija američkih država.
Željeznička pruga do Colóna dovršena je 1855. Kasniji kongresi latinoameričkih zemalja održani su 1939. i 1959.

Francuzi su 1880. započeli iskapati Panamski kanal, (dovršen 1914.) koji su od 1904. preuzeli Amerikanci. Od te je godine 
Vojska Sjedinjenih Američkih Država upravljala gradom do 1936. a nakon tog nad Zonom kanala sve do 1999.
Istovremeno sa izgradnjom kanala Amerikanci su izgradili vodovod i kanalizaciju, koji su do 1942. bili i vlasništvo Sjedinjenih Američkih Država.

Od kad je započela gradnja kanala naglo se proširio i postao kozmopolitski grad modernih hotela, kabarea, noćnih klubova, ali i grad brojnih sirotinjskih kvartova (kasnije djelomično saniranih).

Grad je ponovno postao vijest dana 1989. kad je Američka vojska izvršila Invaziju na Panamu i uhapsila tadašnjeg predsjednika Manuela Noriegu. Istovremeno sa invazijom desile su se i brojne pljačke po gradu.

### Suvremeni grad

Današnja Panama je grad brojnih modernih poslovnih nebodera, dva velika univerziteta; Nacionalnog (osnovan 1935.) i Santa María la Antigua (1965.) 
Postoji niz akademija, biblioteka, muzeja i istraživačkih instituta kao što je Memorijalni laboratorij za tropsku i preventivnu medicinu Gorgas iz 1928. i Smithsonian Tropical Research Institute iz 1923.

Grad ima i puno zelenih površina, unutar grada je to Metropolitan park, a duž kanala su to nacionalni parkovi; Camino de Cruces i Soberanía, koji štite dobar dio tropskih prašuma.

Znamenitosti
------------

Panama ima puno građevina iz kolonijalnih vremena, kao što je katedrala, čija je gradnja počela 1673. (restaurirana 2003.) i crkvu sv Franje.

Obnovljeni historijski centar grada - Casco Viejo, uvršten je 1997. na UNESCO-vu Listu svjetske baštine u Americi. 
To je prošireno 2003. uvrštenjem razorene *Stare Paname* (Panamá Viejo) koja je danas popularna turistička atrakcija.

Arheološko nalazište Panamá Viejo prostire se na 32 hektara, pored ruševina kamenih zgrada suda, katedrale iz kolonijalnih vremena u njemu se nalaze i pretkolumbovski ostatci Cueva indijanaca.
Arheološki dokazi orginalnog rasporeda ulica i pozicija vjerskih i svjetovnih građevina u Staroj Panami, svjedoče o tadašnjem planiranju

Inžinjerci su iskoristili geomorfologiju poluotoka na koji su preselili Novu Panamu (Casco Viejo) i to dopunili bedemima i tako kompletno okružili poluotok.
Prostor unutar bedema izgrađen je sa ortogonalnim rasporedom ulica različite širine, i centralnim trgom.
Unutar tog grada nalaze se građevine od 17. vijek do 20. vijeka. Pored crkava i petoro brodne katedrale, tu su i palače; Guvernera (kraj 17. vijeka), Vijećnice, Muzeja kanala (orginalno Grand hotel) i Suda.

Tu se nalazi i *Salón Bolivar*, posljedni preživjeli dio samostanskog kompleksa 17 / 18. vijek) u kom je Bolívar održao svoj kongres.

Salón Bolivar (zgrada nekadašnjeg franjevačkog samostana)

Privreda i transport
--------------------

Privreda grada ponajviše se bazira na financijskom sektoru (banke, osiguranja) i aktivnostima vezanim uz kanal.

Od industrije ima rafineriju nafte, valjaonicu čelika, pivovaru i tvornice tekstilne i drvne industrije.

Panamska luka prostire se na jugozapadu u susjednom gradu Balboi. 
Sa Colónom na sjeveru povezan je kanalom, prugom i autoputm, sa Davidom na zapadu i Chepom na istoku Panameričkim autoputom.

Grad ima dva internacionalna aerodroma u Albrooku, zapadno od grada, i u Tocumenu, 27 km sjeveroistočno od centra.

Pobratimski gradovi
-------------------

Panama ima pobratimske ugovore sa slijedećim gradovima;;

|  |  |
| --- | --- |
| * Venezuela Caracas, Venecuela

* Sjedinjene Američke Države Fort Lauderdale, Florida, Sjedinjene Američke Države

* Meksiko Guadalajara, Meksiko
* Filipini Manila, Filipini
 | * Meksiko Mexico City, Meksiko

* Sjedinjene Američke Države Miami, Sjedinjene Američke Države
* Tajvan Taipei, Tajvan
 |

Panorama gradaPanorama grada

Izvori
------

1. 1 2 3 4 5  „*Ciudad de Panamá in Panamá*" (engleski). City population. Pristupljeno 20.1.2023.
2. 1 2 3  „*Panama: Administrative Division*" (engleski). City population. Pristupljeno 20.1.2023.
3. 1 2 3 4 5 6 7 8 9 10 11 12 13 14 15 16 17  „*Panama City*" (engleski). Encyclopaedia Britannica. Pristupljeno 20.1.2023.
4. 1 2 3 4 5  „*Historia*" (španjolski). Municipio de Panamá. Pristupljeno 21.1.2023.
5. 1 2 3 4 5  „*Archaeological Site of Panamá Viejo and Historic District of Panamá*" (engleski). Encyclopaedia Britannica. Pristupljeno 20.1.2023.
6. ↑  „*Sister cities of Panama*" (engleski). Sistercity. Pristupljeno 20.1. 2023.

Vanjske veze
------------

***Panamá*** na Wikimedijinoj ostavi

* *Municipio de Panamá* (službene stranice) ()

| * p
* r
* u
Glavni gradovi i administrativni centri država i teritorija Južne Amerike |
| --- |
| Afrika • Azija • Evropa • Oceanija • Sjeverna Amerika |
| Samostalne države | 
* **Buenos Aires**, Argentina
* **La Paz** (*de facto*) / **Sucre** (*de iure*), Bolivija
* **Brasília**, Brazil
* **Santiago**, Čile
* **Quito**, Ekvador
* **Georgetown**, Gvajana
* **Bogotá**, Kolumbija
* **Asunción**, Paragvaj
* **Lima**, Peru
* **Paramaribo**, Surinam
* **Montevideo**, Urugvaj
* **Caracas**, Venezuela

 |
| Zavisni teritoriji | 

|  |  |
| --- | --- |
| Francuska | 
* **Cayenne**, Francuska Gvajana

 |
| Nizozemska | 
* **Kralendijk**, Bonaire
* **Willemstad**, Curaçao

 |
| Ujedinjeno Kraljevstvo | 
* **Stanley**, Falklandski otoci
* **King Edward Point**, Južna Georgia i arhipelag Južni Sandwich

 |

 |


| * p
* r
* u
Svjetska baština u Panami |
| --- |
|  | 
Nacionalni park Coiba • Nacionalni park Darién • Internacionalni park La Amistad1) • Arheološki lokalitet Panamá Viejo i historijski centar grada Panamá • Utvrde na karipskoj obali Paname: Portobelo i San Lorenzo
 | Panamska zastava |
| 
1) Zajednička svjetska baština Paname i Kostarike
 |